BWYD, CYMRU Enwi, cymhwyso a chychwyn 1 1 Enw'r Rheoliadau hyn yw Rheoliadau Labelu Pysgod (Cymru) 2010. 2 Mae'r Rheoliadau hyn yn gymwys o ran Cymru a deuant i rym ar 6 Ebrill 2010. Dehongli 2 Yn y Rheoliadau hyn— ystyr “ Rheoliad 104/2000 ” (“ Regulation 104/2000 ”) yw Rheoliad y Cyngor (EC) Rhif 104/2000 ar gyd-drefniadaeth y marchnadoedd mewn cynhyrchion pysgodfeydd a dyframaethu ; ystyr “ Rheoliad 2065/2001 ” (“ Regulation 2065/2001 ”) yw Rheoliad y Comisiwn (EC) Rhif 2065/2001 sy'n gosod rheolau manwl ar gymhwysiad Rheoliad y Cyngor (EC) Rhif 104/2000 o ran hysbysu defnyddwyr am gynhyrchion pysgodfeydd a dyframaethu ; ac mae i unrhyw ymadroddion a ddefnyddir yn y Rheoliadau hyn yr un ystyr ag a roddir i'r ymadroddion Saesneg cyfatebol yn Rheoliad 104/2000 neu Reoliad 2065/2001. Tramgwyddau sy'n ymwneud â hysbysu defnyddwyr 3 1 Bydd unrhyw berson sydd, yn groes i Erthygl 4.1 o Reoliad 104/2000 (gwybodaeth i ddefnyddwyr) o'i darllen ynghyd â Rheoliad 2065/2001, yn cynnig ar gyfer eu hadwerthu i'r defnyddiwr terfynol unrhyw un o'r cynhyrchion y mae'r Erthygl honno yn gymwys iddynt yn euog o dramgwydd ac yn agored ar gollfarn ddiannod i ddirwy heb fod yn fwy na lefel 5 ar y raddfa safonol. 2 Bydd unrhyw berson sy'n methu â chydymffurfio ag Erthygl 8 o Reoliad 2065/2001 (olrhain a rheoli) yn euog o dramgwydd ac yn agored ar gollfarn ddiannod i ddirwy nad yw'n fwy na lefel 3 ar y raddfa safonol. Rhestrau o ddynodiadau masnachol 4 1 O ran Cymru, y rhestr o ddynodiadau masnachol y mae'n ofynnol i'r Deyrnas Unedig ei llunio a'i chyhoeddi o dan Erthygl 4.2 o Reoliad 104/2000 yw'r un a nodir yn y tabl yn yr Atodlen i'r Rheoliadau hyn fel y'i darllenir gyda'r nodiadau iddo, ac yn unol â hynny, y dynodiadau masnachol a bennir yn yr Atodlen honno yw'r enwau a ragnodir gan y gyfraith at ddibenion rheoliadau 6(1), 7 ac 8(a) o Reoliadau Labelu Bwyd 1996 i'r graddau y maent yn gymwys o ran Cymru . 2 Mewn perthynas â rhywogaeth a gynhwysir yn yr Atodlen i'r Rheoliadau hyn ac mewn rhestr a gyhoeddwyd yn Saesneg o dan Erthygl 4.2 o Reoliad 104/2000 sy'n cael effaith mewn Aelod-wladwriaeth arall neu mewn rhan arall o'r Deyrnas Unedig, bydd y dynodiad masnachol ar gyfer y rhywogaeth honno yn y rhestr sy'n cael effaith yn yr Aelod-wladwriaeth arall honno neu'r rhan honno o'r Deyrnas Unedig yn un amgen i'r dynodiad masnachol ar gyfer y rhywogaeth honno a nodir yn yr Atodlen i'r Rheoliadau hyn ac maent yn enwau a ragnodir gan y gyfraith at y dibenion a bennir ym mharagraff (1). Hepgor cyfeirio at y dull cynhyrchu 5 Yn yr achos a ddisgrifir yn Erthygl 4.2 o Reoliad 2065/2001 (sefyllfa lle y mae'n amlwg oddi wrth y dynodiad masnachol a chylch y ddalfa fod y rhywogaeth yn cael ei dal yn y môr) ni fydd yn groes i Erthygl 4.1 o Reoliad 104/2000 i gynnig ar gyfer ei adwerthu i'r defnyddiwr terfynol gynnyrch y mae'r Erthygl honno yn gymwys iddo heb fod y cynnyrch wedi'i farcio neu wedi'i labelu â'r dull cynhyrchu. Meintiau bach o gynhyrchion 6 1 At ddibenion Erthygl 4.1 o Reoliad 104/2000 o'i darllen ynghyd ag Erthygl 7 o Reoliad 2065/2001, rhaid i'r meintiau bach o gynhyrchion y caniateir eu gwerthu'n uniongyrchol i ddefnyddwyr fod yn gynhyrchion na fydd eu gwerth yn uwch nag 20 Ewro am bob pryniant. 2 At ddibenion y Rheoliad hwn, bernir bod y cyfeiriad at 20 Ewro yn gyfeiriad at werth cyfatebol y nifer hwnnw o Ewros mewn sterling, wedi'u trosi drwy gyfeirio at y gyfradd drosi a gyhoeddir yn flynyddol ar ddiwrnod gwaith cyntaf y mis Medi blaenorol yng nghyfres C o Gyfnodolyn Swyddogol y Cymunedau Ewropeaidd neu, os na chyhoeddir cyfradd ynddo ar y diwrnod hwnnw, y gyfradd a gyhoeddir ynddo gyntaf ar ôl hynny. Gwybodaeth ychwanegol sy'n ymwneud â chylch y ddalfa 7 Caiff y mynegiad o gylch y ddalfa sy'n ofynnol o dan Erthygl 4.1(c) o Reoliad 104/2000, os yw'r amgylchiadau a ddisgrifir yn Erthygl 5.1(c) o Reoliad 2065/2001 yn gymwys, fynegi'r amryw Aelod-wladwriaethau neu drydydd gwledydd y cafodd y cynnyrch ei ffermio ynddynt. Dynodiadau masnachol dros dro 8 1 At ddibenion Erthygl 2 o Reoliad 2065/2001 (dynodiadau masnachol dros dro), yr Asiantaeth Safonau Bwyd yw'r awdurdod cymwys. 2 Rhaid i'r Asiantaeth Safonau Bwyd lunio a chyhoeddi rhestr o ddynodiadau masnachol dros dro a osodir yn unol ag Erthygl 2. Gorfodi 9 Rhaid i bob awdurdod bwyd orfodi a gweithredu'r Rheoliadau hyn o fewn ei ardal. Cymhwyso amryw ddarpariaethau Deddf Diogelwch Bwyd 1990 10 Bydd darpariaethau canlynol Deddf Diogelwch Bwyd 1990 (“ y Ddeddf ”) yn gymwys at ddibenion y Rheoliadau hyn gyda'r addasiad y dehonglir unrhyw gyfeiriad yn y darpariaethau hynny at y Ddeddf neu Ran o'r Ddeddf yn gyfeiriad at y Rheoliadau hyn ac at y darpariaethau hynny yn Rheoliad 104/2000 a Rheoliad 2065/2001 y mae'r Rheoliadau hyn yn ymwneud â hwy— a adran 3 (rhagdybiaeth bod bwyd wedi'i fwriadu ar gyfer ei fwyta gan bobl); b adran 20 (tramgwyddau oherwydd bai person arall); c adran 21 (amddiffyniad diwydrwydd dyladwy) gyda'r addasiad bod is-adrannau (2) i (4) yn gymwys mewn perthynas â thramgwydd o dan reoliad 3(1) fel y maent yn gymwys mewn perthynas â thramgwydd o dan adran 14 neu 15; ch adran 30(8) (sy'n ymwneud â thystiolaeth ddogfennol); d adran 33(1) (rhwystro etc. swyddogion); dd adran 33(2) gyda'r addasiad y bernir bod y cyfeiriad at “any such requirement as is mentioned in subsection (1)(b) above” yn gyfeiriad at unrhyw ofyniad o'r fath a grybwyllir yn yr is-adran honno fel y'i cymhwysir gan baragraff (d); e adran 35(1) (cosbi tramgwyddau) i'r graddau y mae'n ymwneud â thramgwyddau o dan adran 33(1) fel y'i cymhwysir gan baragraff (d); f adran 35(2) a (3) i'r graddau y mae'n ymwneud â thramgwyddau o dan adran 33(2) fel y'i cymhwysir gan baragraff (dd); ff adran 36 (tramgwyddau gan gyrff corfforaethol); g adran 36A (tramgwyddau gan bartneriaethau Albanaidd) ; ac ng adran 44 (amddiffyn swyddogion sy'n gweithredu'n ddidwyll). Dirymu 11 Dirymir y Rheoliadau canlynol— a Rheoliadau Labelu Pysgod (Cymru) 2003 ; a b Rheoliadau Labelu Pysgod (Diwygio) (Cymru) 2006 . Gwenda Thomas Y Dirprwy Weinidog dros Wasanaethau Cymdeithasol, dan awdurdod y Gweinidog dros Iechyd a Gwasanaethau Cymdeithasol, un o Weinidogion Cymru 15 Mawrth 2010